Markte bied te kus en te keur | Mossel Bay Advertiser
Markte bied te kus en te keur
Monday, 22 December 2014, 08:00
By die Kleinberg plaasmark word kinders met perderitte vermaak terwyl hul ouers aan die gul plaasontbyt smul.
MOSSELBAAI NUUS - Wat is 'n vakansie sonder 'n markie waar vir daardie oulike geskenkies gesnuffel kan word?
Hierdie seisoen word talle markte in en om Mosselbaai aangebied en veral die aandmarkte het al 'n besonderse instelling geword.
Mosselbaaiers en vakansiegangers kan verseker wees van keurige handgemaakte en oorspronklike ware en die heerlikste pannekoek, 'n instelling by feitlik alle markte, is nooit te versmaai nie.
Mosselbaai en Hartenbos Aandmarkte
Drie gewilde aandmarkte word hierdie jaar in Mosselbaai en Hartenbos deur die Onafhanklike Entrepeneurs Vereniging georganiseer en sal soos gewoonlik weer uitstekende waarde vir geld aanbied.
Die Mosselbaai-aandmark vind op Vrydag, 20 Desember plaas, en die twee Hartenbos-aandmarkte is geskeduleer vir Saterdag 18, en weer op 21 Desember.
Marshstraat in Mosselbaai word vir hierdie mark gesluit, terwyl die Hartenbos-mark vanaf in Kaap de Goedehoop-laan plaasvind.
Kontak Marion Barnett by 082 492 5668 vir meer inligting.
The Goods Shed Vlooimark in Blandstraat naby die ingang na die hawe spog met 'n koffiewinkel, veilige speelplek vir die kinders en talle keurige stalletjies wat alles en nog wat op permanente basis bemark. Kontak Noor Boolay by 081 392 6241 of die Goods Shed by 044 690 5358 of thegoodsshed@mosselbay.gov.za.
Hierdie mark word op 7, 14 en 20 Desember, vanaf 08:00-14:00, in die ATKV Amfiteater op Hartenbos aangebied. 'n Groot verskeidenheid keurige gebak en besonderse items, wat die ideale Kersgeskenkies sal wees, word te koop aangebied.
Kontak Stephanus Cloete by 081 335 7085 vir meer inligting.
Kersmark op Reebok
'n Vakansiemark vind vanaf 18-20 Desember op die Reebok-gemeenskapsaal se gronde plaas vanaf 11:00 - 15:00. Die mark word aangebied op die hoek van Koedoe- en De Jagerweg, naby die Reebok Superette. Uitstallers is ook welkom. Kontak Ina Blom by 083 651 4517 met navrae.
Groot-Brakrivier se markie is vanaf 1 Desember elke dag tot na die vakansie net die plek om rond te snuffel vir daardie ideale geskenkie. Kontak Maggie by 071 436 0005 of Marlene by 082 485 1500.
Vir 'n ware plaasmarkbelewenis, besoek die plaas Kleinberg op 28 Desember vanaf 08:30 -12:30. Kleinberg is geleë op die N2 tussen Mosselbaai en Albertinia; kyk net uit vir die manne in rooi oorpakke op die sleepwa langs die pad. Die mark bied vermaak vir kinders.
Heerlike plaasontbyt, keurige gebak, vars vleis, groente en plaasgemaalde meel is beskikbaar. Talle handgemaakte items word ook aangebied.